মহেন্দ্র সিংহ ধোনি, বিরাট কোহলি এবং অজিঙ্ক রাহানে। এমন তিন নাম, যাঁরা ক্রিকেট দুনিয়ায় এক ডাকে পরিচিত। ভারতীয় ক্রিকেটে সাফল্যের নজির গড়েছেন এই তিনজনই। প্রথমজনের ক্ষেত্রে বলা হয়, যাতেই হাত দেন, তা-ই নাকি সোনা হয়ে যায়। দ্বিতীয়জনের বয়স মাত্র ২৭। এর মধ্যেই রান মেশিন আখ্যা পেয়েছেন ক্রিকেটবিশ্ব থেকে। আর তৃতীয়জনের মতো নির্ভরযোগ্য ব্যাটসম্যান যে ক্রিকেট দুনিয়ায় খুব বেশি নেই, তা বলাই বাহুল্য।
এই তিন ক্রিকেটারকেই আজকাল দেখা যাচ্ছে মায়ের নাম লেখা জার্সি পরছেন। প্রত্যেকের জার্সি নম্বর যা থাকে, তা-ই রয়েছে, শুধু পিছনে পদবীর জায়গা গুলিতে বসেছে তাঁদের মায়ের নাম। বিষয়টি আসলে কী?
আসল ব্যাপার হল, ‘স্টার ইন্ডিয়া’-র নতুন অ্যাড ক্যাম্পেইন-এর সদস্য হয়েছেন এই তিন বিশ্বখ্যাত ক্রিকেটার। ভারতীয় ক্রিকেট দলেরও স্পনসর ‘স্টার ইন্ডিয়া’। সকলের জীবনে মায়ের ভূমিকা কতখানি, তা বোঝাতেই তাঁদের এই অভিনব উদ্যোগ। ‘স্টার’-এর চ্যানেলগুলিতে চোখ রাখলেই ‘নয়ি সোচ’ বলে এই নতুন অ্যাড এখন চোখে পড়বে, যেখানে দেখা যাচ্ছে তিন ক্রিকেটারই মায়ের নাম লেখা জার্সি পরেছেন। ধোনিকে‌ যখন জিজ্ঞেস করা হয়, কী কারণে তিনি এই জার্সি পরলেন, তাঁর উত্তর আমাদের অবাক করবে। ভাবতেও বাধ্য করবে। তিনি জানিয়েছেন, ‘এত বছর ধরে যখন বাবার নাম লেখা জার্সি পরছিলাম, কই তখন তো এই প্রশ্ন করা হয়নি।’
কোহলি এবং রাহানেকে অবশ্য কিছু জিজ্ঞেস করার আগেই তাঁরা জানিয়েছেন এই জার্সি পরার কারণ কী। এমন অভিনব উদ্যোগকে বাহবা দিচ্ছেন সকলেই। নীচে রইল সেই ভিডিও। দেখে নিন—